Páris (Scarron)
Sötét, torlódó házsorok,
lucsok s piszok, fekete kéreg,
sok börtön s híd és templomok,
butikok, dúsak és szegények;

szenteskedő s ringyó locsog,
rőtfürtü, kondor s szőke népek,
besúgók, búvó gyilkosok,
írók, egymástól lopni készek;

sok pénztelen, kinyalt ripők,
és mások, rendőrt rettegők,
nagyszáju népség, közre káros,

apród, lakájhad, tolvajok,
igásló, társzekér, zajok,
ez Páris. Tetszik így a város?

Versek